იერუსალიმიშ ომაფე

იერუსალიმიშ ომაფე, ლათინეფიშ ომაფე —  ჯვაროსნული სახენწჷფო, ნამუთ  დარსხუეს ჯვაროსანეფქ ლევანტიშ რეგიონს, მაართა ჯვაროსნული ლესქერობაშ უკულ. იერუსალიმიშ ომაფე არსებენდჷ დოხოლაფირო ჟიროში წანაშ გოძვენას. ომაფეშ მაართა მაფა რდჷ მაართა ჯვაროსნული ლესქერობაშ ლიდერი დო მანჯღვერთარი გოდფრუა ბუიონარი. 

დორსხუაფაშ უკულ, იერუსალიმიშ დუდშეიანი ომაფე ჸოფას აგინძორენდჷ 1187 წანაშახ. ჸათე ბორჯიშო, განძალიერაფალი აიუბიდი სულთანქ სალადინქ გეჭოფუ იერუსალიმი. მასუმა ჯვაროსნული ლესქერობაშ უკულ, ომაფექ კინ გიჭყჷ აკრას, 1192 წანას. ჸათე ომაფე შინელი რდჷ მუჭოთ "იერუსალიმიშ მაჟირა ომაფე", ვარდა "აკრაშ ომაფე". უკულიანი პერიოდიშო აკრა სქიდუდჷ ომაფეშ ნანანოღათ. მარა მაამშვა ჯვაროსნული ლესქერობაშ შედეგო იერუსალიმქ ჯვაროსანეფს დართჷ დო კინ გინირთჷ ომაფეშ ნანანოღათ (1244 წანაშე კინ აკრა რდჷ ნანანოღა). 1229 წანას საღორონთო რომიშ იმპერიაშ იმპერატორქ ფრიდრიხ II-ქ გემშართჷ იერუსალიმიშა, სოდეთ თინა იერუსალიმიშ მაფათ აკურთხეს. იერუსალიმიშ ომაფეშ ისტორია ითებუ 1291 წანას, მუჟამსჷთ მამლუქეფქ აკრა გეჭოფეს.

იერუსალიმიშ ომაფე ტერიტორიული ექსპანსიაშ პიკის იკათუანდჷ თეხანური ისრაელიშ ტერიტორიას დო გინოზინდილი რდჷ თეხანური ლიბანიშე სინაიშ ჩქონიშახ. იერუსალიმიშ ომაფეშ ვასალეფი რდეს შხვა ჯვაროსნული სახენწჷფოეფი: ტრიპოლი, ანტიოქია დო ედესა.

ლიტერატურა
 ენციკლოპედია ბრიტანიკა

ქოძირით თაშნეშე
 იერუსალიმიშ მაფეფიშ ერკებული

კატეგორია:იერუსალიმიშ ომაფე